สวัสดีค่ะ ดิฉันมีเรื่องอยากปรึกษาคุณ คือดิฉันอายุ24ปี ตอนนี้ประจำเดือนไม่มาประมาณสองเดือนได้แล้ว ตัวดิฉันเองไม่เคยมีเพศสัมพันธ์หรือมีแฟนค่ะเลยตัดเรื่องตั้งครรภ์ออกไป โดยปกติรอบเดือนดิฉันเองในแต่ละเดือนจะมาไม่ตรงกันอยู่แล้ว เลยอยากปรึกษาคุณ ไม่ทราบว่าเกี่ยวกับน้ำหนักตัวดิฉันเพิ่มขึ้นด้วยไหม ปกติดิฉันเป็นคนอ้วนอยู่แล้วช่วงหลายเดือนที่ผ่านมากินตามปากไปเยอะน้ำหนักเลยเพิ่มขึ้นมาค่อนข้างเยอะ ไม่ทราบว่าเกี่ยวกันไหมคะ กังวลมากกลัวเป็นโรคอย่างอื่น
สวัสดีค่ะ การที่ประจำเดือนไม่มานาน 2 เดือน โดยที่ไม่เคยมีเพศสัมพันธ์ สาเหตุหนึ่งอาจมาจาการมีน้ำหนักเพิ่มขึ้นมาก หรือเป็นโรคอ้วนอยู่ได้ เนื่องจากคนอ้วนมีเซลล์ไขมันจำนวนมาก ซึ่งเซลล์ไขมันสามารถสร้างฮอร์โมนเอสโตรเจนได้ในปริมาณเล็กน้อย เมื่อมีปริมาณมากเกิน จึงกระทบต่อการหลั่งฮอร์โมนเพศที่ปกติ จึงส่งผลต่อการผลิตฮอร์ดมนของรังไข่ ทำให้ไข่ไม่ตก ประจำเดือนจึงไม่มาค่ะนอกจากนี้ อาจเกิดจากมีภาวะที่มีถุงน้ำจำนวนมากในรังไข่ (PCOS) โดยผู้ที่เป็นโรคนี้มักจะมีรูปร่างอ้วน ผิวมัน มีสิวเยอะ และมีขนดกมากกว่าผู้หญิงทั่วไป หรืออาจเกิดจากมีภาวะไทรอยด์ฮอร์โมนต่ำก็ได้ ซึ่งเป็นสาเหตุที่ทำให้มีน้ำหนักเพิ่มขึ้นมากได้เช่นกันดังนั้น หากประจำเดือนไม่มานานเกิน 3 เดือน ก็ควรไปพบแพทย์เพื่อตรวจและรักษาค่ะ โดยหากสาเหตุมาจากโรคอ้วนที่เป็นอยู่ แพทย์อาจจ่ายยาปรับฮอร์โมนมาให้ทาน รวมถึงการทำให้น้ำหนักลงด้วยค่ะ ทั้งนี้ ควรให้น้ำหนักลงอย่างค่อยเป็นค่อยไป ไม่หักโหม เพราะหากน้ำหนักลดลงเร็ว ก็จะมีผลทำให้ประจำเดือนขาดได้เช่นกัน และที่สำคัญ ไม่ควรทานยาลดน้ำหนักที่ไม่ได้อยู่ในความดูแลของแพทย์ค่ะ